《夏夜偶成和卢云际》
明代·苏升

清夜不成寐，揽衣起徬徨。月白天逾回，雨过风以凉。

萧萧四望中，恍惚如秋光。散步聊咏歌，感慨生中肠。

俯仰百年间，短鬓容易霜。丈夫有七尺，安能负昂藏。

努力向前途，不改惟青缃。四海皆兄弟，莫用嗟迷阳。

作者简介：苏升，字孺子，号紫舆。顺德人。明神宗万历四十四年（一六一六）进士，官新建知县。有《读易堂稿》。清温汝能《粤东诗海》卷四五有传，事又见清道光《广东通志》卷六九、卷七五。